Evald Rooma

Evald Rooma (tuntud ka kui Onu Eskimo; 6. juuli 1911 Tartu – 24. mai 2017 Tartu) oli eesti ettevõtja.

Tema tuntuim algatus on 1934. aastal Tartus asutatud Eskimo jäätisetööstus. Lisaks pani ta omal ajal käima ka oma kondiitri- ja kulinaariatööstuse.

Elulugu 
Evald Rooma õppis Peetri koolis (10. algkool), Tartu Kaubanduskoolis ja tehnikagümnaasiumis.

Koolivaheaegadel töötas ta Tartu Linnavalitsuse Betoonitööstuses ja Rosenvaldi autoremonditöökojas. Mootorpaadi- ning autojuhtimise load sai 1927. aastal. Alates 1929. aastast oli Evald Rooma jõelaevakapten. Ta tegi Emajõel reisi- ja lõbusõite, vedades inimesi omatehtud paadiga, mille nimi oli Udu. Evald Rooma oli ka üks Tartu esimesi taksojuhte. Autojuhistaaži on Roomal 80 aastat.

Aastal 1932 tekkis tal idee hakata jäätist tootma. Esimene proovipartii valmis perekond Laisa jääkeldris ja esimene suurem jäätisepartii läks Tartu laulupeole. Aastal 1934 asutas Rooma firma Eskimo ning alustas jäätise suurtootmist Eesti turule. Eskimo tootis jäätist kuni Saksa okupatsiooni lõpuni. Aastal 1944 korraldas ta leivatootmise Tartu linnas. Aastal 1948 põgenes küüditamise eest Pärnusse ja hiljem Haapsallu, kus ta korraldas taas jäätisetootmist.

Aastatel 1953–1967 töötas Rooma Tallinnas artellis Punane Täht, Tallinna Leivakombinaadis, kommivabrikus Kalev. Ta lõi Eestis jäätisetootmise pakenditootmise süsteemi, töötas välja erinevaid jäätiseretsepte. Ta korraldas ETKVLis kissellipulbri ja marineeritud mädarõika tootmise. Aastal 1956 korraldas ta leivakombinaadis vahvlitootmise. Viimaseks töökohaks Tallinnas oli Autobaas nr 16.

Aastal 1967 asus ta tööle Tartu Autobussi- ja Taksopargis, kus töötas põhiliselt autojuht-mehaanikuna.

Aastal 1987 (76-aastaselt) rajas Evald Rooma Elvas väikeettevõtte Eskimo, kus toodeti jäätist sõjaeelse retseptuuri alusel. Lisaks jäätisele valmistati ettevõttes ka sinepit ja vahvleid. Ettevõte lõpetas töö 2004 aastal. Evald Rooma annetas suurema osa Eskimo ajaloolisest sisseseadest Balbiino jäätisemuuseumile Tallinnas.

Viimati kauples ta jäätisega Tartus Anne kanali ääres suvel 2007 ja kesklinnas Tartu Hansapäevadel juulis 2009 98-aastaselt ning augustis 2011 Melliste laadal 100-aastaselt.

Evald Rooma suri 24. mail 2017 (105-aastaselt) oma kodus Tartus.

Mälestuse jäädvustamine 
Evald Rooma 100. sünnipäevaks 6. juulil 2011 kinkis Tartu linnavalitsus juubilarile nimesildiga istepingi, mis paigaldati Annelinnas asuva kortermaja ette, kus Evald Rooma elas.

8. novembril 2012 avas AS Balbiino Tartu Kaubamajas Onu Eskimo jäätisekohviku. 13. augustil 2015 avati samasugune kohvik Viimsi keskuses.

Artikleid 
 "Parim kuumarohi – jäätis". Uus Eesti nr 145, 2. juuni 1940. Lk 6

Mälestusteraamat 
8. jaanuaril 2009 esitles legendaarne jäätisemeister Evald Rooma Tartus Dorpati konverentsikeskuses oma elulooraamatut "Emajõe ääres kasvanud". Tema biograafia kajastab muu hulgas Tartu äriringkondade tegevust 1930. aastatel ning majanduselu ja tööstuse arengut okupeeritud Eestis, mida varem ilmunud elulooraamatutes on vähe käsitletud.

Suurettevõtja Neinar Seli soovitas raamatuesitlusel, et praegused ärimehed peaksid õppima elu näinud Roomalt, kuidas rasketel aegadel äritegevuses vastu pidada. Vanaautohuvilisena lubas Seli, et niipea, kui Eesti Rahva Muuseumi uue maja juures saab valmis hoidla vanadele masinatele, pannakse sinna vaatamiseks ka Evald Roomale kuulunud Eskimo reklaamiga "pirukamosse".

Evald Rooma kirjutab oma raamatus muu hulgas oma kohtumistest Oskar Lutsu, Arnold Matteuse ja Artur Rinnega.

Tunnustus 
 2010 – Tartu Tähe kavaler 
 2014 asetati tema jalajäljed Tartu Teerajajate alleele

Viited

Välislingid 

 Greta Kaupmees. Eskimo-taat Evald Rooma avas jäätisemuuseumi Õhtuleht, 25. aprill 2001
 Kaja Roomets. Vanasti oli jäätis külmem ja vahvel krõbedam Õhtuleht, 29. juuli 2005
 Malle Elvet. Lõuna-Eesti vanima tegutseva ärimehe vanust pole kerge arvata Lõunaleht, 1. september 2005
 Mirko Ojakivi. Onu Eskimo pani aluse Eesti jäätisetööstusele Eesti Päevaleht, 30. august 2007
 Rein Raudvere. 97-aastane Eskimo jäätisetehase rajaja Evald Rooma esitles oma elulooraamatut Maaleht, 8. jaanuar 2009
 Piret Eero. Onu Eskimo mälestused said kaante vahele Kalev Online, 8. jaanuar 2009
 Raimu Hanson. Onu Eskimo tänas pisarsilmi oma abilisi Tartu Postimees, 8. jaanuar 2009
 Malle Elvet. Tartul on nüüd oma Rooma ajalugu Lõunaleht, 15. jaanuar 2009
 FOTOD: Eskimo-onu tähistas 100. sünnipäeva Delfi, 7. juuli 2011
 Katrin Rohtla. Jätan endast eestlastele mälestuseks banaanijäätise Õhtuleht, 7. juuli 2011
 VIDEO: Eestis on täna ainult 1 saja aastane autojuht, kellel on ette näidata ka kehtiv juhiluba, TV3
 Balbiino premeeris jäätisevalmistamist õppivaid noori Sakala, 14. oktoober 2011
 Ago Pärtelpoeg. Eskimo-onu sai sajandivanuseks, ajakiri Elukiri, oktoober 2011
 FOTOD: Onu Eskimo ehk Evald Rooma sai 102 aastaseks, Maaleht, 6. juuli 2013
 102-aastane härra: usaldus, seejärel sõprus ja armastus, EPL, 19. oktoober 2013
 Onu Eskimo tähistas täna 103. sünnipäeva, Õhtuleht, 6. juuli 2014
 Fotod ja video: 103-aastane Onu Eskimo avas Balbiino jäätisemuuseumi, Postimees, 24. juuli 2014
 Onu Eskimo tähistas eile 104. sünnipäeva, Delfi, 7. juuli 2015
 Viimsis avatakse Onu Eskimo jäätisekohvik, Balbiino koduleht, 13. august 2015
 Lahkus armastatud Eskimo-onu, Postimees, 24. mai 2017
 Hüvasti, onu Eskimo, Maaleht, 24. mai 2017

Eesti ettevõtjad
Tartu inimesed
Eesti üle 100-aastased
Sündinud 1911
Surnud 2017